CELEX: 62018TN0509
Language: lt
Date: 2018-08-24 00:00:00
Title: Byla T-509/18: 2018 m. rugpjūčio 24 d. pareikštas ieškinys byloje Čekijos Respublika / Europos Komisija

5.11.2018   
            
            
               LT
            
            
               Europos Sąjungos oficialusis leidinys
            
            
               C 399/39
            
         
      2018 m. rugpjūčio 24 d. pareikštas ieškinys byloje Čekijos Respublika / Europos Komisija
      
      (Byla T-509/18)
      (2018/C 399/54)
      Proceso kalba: čekų
      
         Šalys
      
      
         Ieškovė: Čekijos Respublika, atstovaujama M. Smolek, J. Pavliš, O. Serdula ir J. Vláčil
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2018 m. birželio 13 d. Komisijos įgyvendinimo sprendimą (ES) 2018/873 dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) tiek, kiek juo atsisakoma finansuoti Čekijos Respublikos išlaidas, iš viso sudarančias 151 116,65 EUR, ir
               
            
                  —
               
               
                  priteisti iš Europos Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi trimis pagrindais.
      
                  1.
               
               
                  Pirmasis ieškinio pagrindas grindžiamas 2013 m. gruodžio 17 d. Europos Parlamento ir Tarybos reglamento (ES) Nr. 1306/2013 dėl bendros žemės ūkio politikos finansavimo, valdymo ir stebėsenos (toliau – Reglamentas Nr. 1306/2013) 52 straipsnio 1 dalies pažeidimu. Komisija neteisingai mano, kad laikotarpis tarp kontrolės institucijų apsilankymų žemės ūkio įmonėje negali viršyti laikotarpio, nurodyto 2014 m. liepos 17 d. Komisijos įgyvendinimo reglamento (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės, (toliau – Reglamentas Nr. 809/2014) 25 straipsnyje.
               
            
                  2.
               
               
                  Antrasis ieškinio pagrindas grindžiamas teisėtų lūkesčių principo pažeidimu. Net jeigu šioje byloje būtų nustatytas Reglamento Nr. 809/2014 pažeidimas (quod non), remdamasi prieš tai vykusio audito metu Komisijos padarytomis išvadomis, kad Čekijos Respublikoje vietoje atliekami patikrinimai buvo vykdomi laikantis ES teisės, Čekijos Respublika turėjo teisę teisėtai tikėtis, kad jos patikrų sistema atitinka ES teisę.
               
            
                  3.
               
               
                  Trečiasis ieškinio pagrindas grindžiamas Reglamento Nr. 1306/2013 52 straipsnio 1 ir 2 dalies pažeidimu. Net jeigu būtų nustatyta, kad šioje byloje Čekijos Respublika pažeidė Reglamentą Nr. 809/2014 (quod non), Komisija, apskaičiuodama finansinę pataisą, taip pat įtraukė išteklius, sumokėtus žemės ūkio įmonėms, dėl kurių patikrinimų vietoje metu nebuvo nustatyta jokio akivaizdaus Reglamento Nr. 809/2014 pažeidimo. Vadinasi, Komisija pritaikė finansines pataisas išlaidoms, kurios negalėjo būti laikomos nepateisinamai patirtomis ir dėl kurių nėra jokios rizikos ES lėšoms.